Bokslegende Gerrie Coetzee oorledeGerrie Coetzee (links) en Pierre Coetzer. Foto: ANA. Die bokslegende Gerrie Coetzee is Donderdag in die ouderdom van 67 oorlede. Sy dogter, Lana Coetzee, het aan IOL Sport gesê hulle het verlede week uitgevind hy het ŉ baie aggressiewe vorm van kanker. Coetzee was Suid-Afrika én Afrika se eerste swaargewig-bokskampioen nadat hy in September 1983 vir Michael Dokes in Ohio uitgeslaan het. Hy het van 1974 tot 1986 en weer in 1993 en 1997 professioneel geboks. Gerrie Coetzee. Argieffoto. Gerhardus Christian Coetzee is op 8 April 1955 in Boksburg gebore. Hy het later jare die byname “Boksburg Bomber” en “The Bionic Hand” gekry. Nog ŉ Suid-Afrikaanse bokslegende, Kallie Knoetze, het vir Coetzee die bynaam “Seer Handjies” gegee. Coetzee het in 40 gevegte 33 keer gewen en net ses keer verloor. Hy het 21 keer sy gevegte met uitklophoue gewen en het onder andere ook vir Leon Spinks uitgeslaan. Coetzee is in 2003 deur oudpres. Thabo Mbeki met die Orde van Ikhamanga (brons) vereer vir sy boksprestasies en bydrae tot nasiebou deur sport. Hy word oorleef deur sy vrou, Rina, drie kinders en sewe kleinkinders.